ทองคำปิดร่วง 9.9 ดอลลาร์
สัญญาทองคำตลาดนิวยอร์กปิดร่วงลง9.9 ดอลลาร์ จาก  แรงขายทำกำไร
25 ก.พ. 2555

สัญญาทองคำตลาดนิวยอร์กปิดร่วงลง9.9 ดอลลาร์ จาก  แรงขายทำกำไร
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 9.9 ดอลลาร์ หรือ 0.6% ปิดที่  1,776.4 ดอลลาร์/ออนซ์ หลังจากเคลื่อนตัวในช่วง 1781.0 - 1775.4 ดอลลาร์ อย่างไรก็ตาม ตลอดทั้งสัปดาห์ สัญญาทองคำได้พุ่งขึ้นทั้งสิ้น 2.8%
นักวิเคราะห์ในตลาดทองคำว่า นักลงทุนได้เข้ามาเทขายทำกำไรหลังจากที่สัญญาทองคำทะยานขึ้นไปแตะระดับสูงสุดในรอบ 3 เดือนเมื่อวันพฤหัสบดีที่ผ่านมา โดยสัญญาทองคำปรับตัวขึ้นเกือบตลอดทั้งสัปดาห์ เนื่องจากนักลงทุนมีมุมมองที่เป็นบวกต่อเศรษฐกิจ และข่าวรมว.คลังยูโรโซนอนุมัติมาตรการให้ความช่วยเหลือกรีซรอบสอง
สภาทองคำโลก (WGC) เปิดเผยว่า ความต้องการทองคำทั่วโลกในปี 2554 ปรับเพิ่มขึ้นแตะระดับ 4,067.1 ตัน คิดเป็นมูลค่า 2.055 แสนล้านดอลลาร์สหรัฐ ซึ่งนับเป็นครั้งแรกที่ความต้องการทองคำทั่วโลกมีมูลค่าสูงเกินกว่า 2 แสนล้านดอลลาร์สหรัฐ